《琴溪宅分韵得纪字》
明代·何瑭

国子先生前太史，大暑开筵梵宫里。南风生凉差可喜，况有冰浆浸寒李。

饮酣执盏逡巡起，一语相期誓终始。诸公尽是天下士，瀛海散仙安足拟。

人生百年风过耳，愿竭丹心报天子，名垂万古无泥滓。

莫笑狂歌同下里，四美二难聊用纪。

作者简介：（1474—1543）明河南武陟人，字粹夫，号柏斋。弘治十五年进士。为翰林修撰。不屈于刘瑾，累疏致仕。后出为开州知府，历工、户、礼三部侍郎、南京右都御史。致仕里居十余年，教子弟以孝弟忠信。对王守仁之学颇有微辞。有《医学管见》、《阴阳律吕》、《柏斋三书》、《柏斋集》。